নবান্নের আধিকারিকদের পরামর্শ মেনে স্থানীয় থানায় তোলাবাজির অভিযোগ জানিয়েও সুরাহা হয়নি। তাই শুক্রবার ফের নবান্নে এসে ওই ঘটনার প্রতিকার চাইলেন বীরভূমের কুরমিঠা গ্রামের কৃষক মিঠুন গড়াই। 
মুখ্যমন্ত্রী মমতা বন্দ্যোপাধ্যায়ের কাছে সরাসরি অভিযোগ জানানোর উদ্দেশ্যে গত বুধবার নবান্নে হাজির হয়েছিলেন মিঠুন। সেদিন নিরাপত্তা আধিকারিকেরা তাঁকে স্থানীয় থানায় অভিযোগ জানানোর পরামর্শ দেন। সেই পরামর্শ মেনে গ্রামে ফিরে যান মিঠুন। তারপর এদিন সকালে ফের নবান্নে হাজির হন তিনি। নিরাপত্তা আধিকারিকদের কাছে তিনি একটি অভিযোগপত্র জমা দেন। সেখানে মিঠুন দাবি করেন, স্থানীয় গ্রাম পঞ্চায়েতের উপপ্রধান নারায়ণ দাসের বিরুদ্ধে বৃহস্পতিবার পাড়ুই থানায় তোলাবাজির অভিযোগ জানিয়েছেন তিনি। ওইদিনই দুপুর ২টো নাগাদ থানার ওসি-সহ পুলিশের একাধিক আধিকারিক তাঁর বাড়িতে আসেন। তাঁরা মিঠুনের অভিযোগ সম্পর্কে জানতে চান। মিঠুনের দাবি, এরপরও নিজের জমিতে চাষ করা এবং পুকুর সংস্কারের কাজে তিনি হাত দিতে পারেননি। এখনও তাঁকে হুমকির মুখে পড়তে হচ্ছে। অভিযুক্তদের বিরুদ্ধে কোনও ব্যবস্থা নেওয়া হয়নি। 
এদিন সংবাদমাধ্যমের কাছে মিঠুন বলেন, ‘‘পুলিশ ঘটনার তদন্ত শুরু করলেও তোলাবাজির অভিযোগ নিয়ে কোনও পদক্ষেপ করেনি। বরং গাড়ি কেনার জন্য কার কাছ থেকে কত ঋণ টাকা নিয়েছিলাম, সে সম্পর্কেই পুলিশকর্তারা জানতে চেয়েছেন।’’ তদন্তের নামে স্থানীয় থানা আদতে তাঁর উপর ‘চাপ’ বাড়াচ্ছে বলেও তাঁর অভিযোগ। পারুই থানার ওসি দেবব্রত সিংহ অবশ্য মিঠুনের অভিযোগ সম্পর্কে কোনও মন্তব্য করতে চাননি। তিনি বলেন, ‘‘যা বলার ঊর্ধ্বতন কর্তৃপক্ষ বলবেন। এ বিষয়ে আমার কিছু বলার নেই।’’ 
তবে মিঠুনের অভিযোগের সারবত্তা নিয়ে আগেই প্রশ্ন তুলেছিলেন বীরভূমের জেলা তৃণমূল সভাপতি অনুব্রত মণ্ডল। তাঁর দাবি ছিল, কয়েক মাস আগে চাষের কাজের সুবিধার জন্য ঋণ নিয়ে একটি যন্ত্র কিনেছিলেন মিঠুন। তখন তিনি বকেয়া টাকা মেটাননি। ‘গ্যারান্টার’কে ব্যাঙ্ক চাপ দেওয়ায় মিঠুনকে ওই টাকা মিটিয়ে দেওয়ার জন্য বলা হয়েছিল। এরসঙ্গে তোলাবাজির কোনও সম্পর্ক নেই। এদিন অনুব্রত বলেন, ‘‘বিষয়টি নিয়ে পুলিশ তদন্ত করছে। দলও তদন্ত করছে। গাড়ি কেনার বকেয়া টাকা আত্মসাতের জন্যই এখন মিথ্যা অভিযোগ করছেন মিঠুন।’’